سپاه امریکانین عراق-ین اربیل و انبار شهرلرین‌ده کی حربی بازا‌لارینا بالستیک راکت‌لرله هاوا ضربه‌سی ائندیریب.
ایران دؤولت تلویزیونو 15 راکت آتیلدیغینی و 80 امریکا-لی‌نین ‌لی‌نین اؤلدورولدوگونو آچیقلاییب.
اؤلکه‌نین یاری رسمی "فارس" خبر آژانسی ده هاوا ضربه لر ایله علاقه‌دار گؤرونتولری پایلاشیب.
سپاه طرفیندن یاییلان بیاناتدا بیلدیریلیر:
"ژانویه‌نین 3-ده امریکانین هاوا‌دان هوجومو نتیجه‌سینده اؤلدورولن ایران-لی ژنرال قاسیم سلیمانی‌نین قصاسی‌نین آلینماسی عملیاتی چرچیوه‌سینده امریکانین عراق-داکی عین الأسد حربی-هاوا بازاسی قورودان قورویا اونلارلا بالیستیک راکت ضربه سیله وورولوب.
امریکا هوجوما جاواب وئررسه، داها سرت و داغیدیجی قصاص آلینا‌جاق.
بؤلگه‌ده امریکانین حربی بازا‌لارینا ائو صاحب‌لیگی ائدن اؤلکه‌لره ده خبردارلیق ائدیریک: هر شرایطده ایرانا قارشی دوشمنجه‌سینه و تجاوزکار عملیات‌لارین قایناغی هدفه آلینا‌جاق‌دیر. تؤرتدیک‌لری جینایتده سیونیست رژیمی ده گوناهکار امریکا رژیمیندن آیری توتموروق.
امریکا خالقینا ایسه بؤلگه‌دکی عسگرلری‌نین داها چوخ ضرر گؤرمه‌مه‌لری اوچون اؤلکه‌لرینه چاغیرما‌لارینی توصیه ائدیریک”.
سؤزوگئدن موضوع ایله باغلی امریکا مودافعه ناظیرلیگی (پنتاگون) امریکا عسگرلری‌نین یئرلشدیگی عراق-داکی عین الأسد و اربیل حربی بازا‌لارینا 12-دن چوخ بالیستیک راکت ضربه‌سی ائندیریلدیگینی و ایلک خسارتین آراشدیریلماغا باشلاندیغینی بیلدیریب.
پنتاگونون سؤزچوسو جاناتان هافمن وئردیگی آچیقلامادا دئییب:
7 ژانویه یئرلی واختلا ساعات 5:30 راده‌لرینده ایران عراق-داکی امریکا و کوالیسیون قوه‌لرینه تخمینا 12 راکت ضربه‌سی ائندیردی. راکت‌لرین ایران‌دان فیرلادیلدیغی، امریکا و کوالیسیون عسگرلری‌نین اولدوغو عین الأسد اربیل بازا‌لارینی هدفه آلدیغی آیدین‌دیر. ایلک خسارتی معینلشدریرمه‌یه چالیشیریق. ایران-ین مومکون بوتون هوجوم‌لارینا قارشی پنتاگون تدبیرلرینی گؤردو و ایکی حربی بازا سیقنال‌لارا قارشی حاضر وضعیته گتیریلدی.
آغ ائوین سؤزچوسو استفانی گریشام ایسه پرزیدنت دونالد ترامپین معلوماتلاندیریلدیغینی و وضعیتین یاخیندان تعقیب ائدیلدیگینی سؤیله‌ییب.
